ΓΡΑΠΤΗ ΕΡΩΤΗΣΗ E-0569/99

υποβολή: Nelly Maes (ARE) προς την Επιτροπή

(12 Μαρτίου 1999)

Θέμα: Κέντρο βιομηχανικής ανάπτυξης ΑΚΕ-ΕΕ

Το Κέντρο Βιομηχανικής Ανάπτυξης (ΚΒΑ) (CDI - Centre de Développement Industriel), που έχει την έδρα του στις Βρυξέλλες, έχει εμπλακεί σε υπόθεση ενώπιον του Πρωτοδικείου των Βρυξελλών.

Μπορεί η Επιτροπή να επιβεβαιώσει τα ακόλουθα στοιχεία του φακέλου:

1. οτι έχει δημιουργηθεί παράλληλη δομή υπό το όνομα Κέντρο Ανάπτυξης των Επιχειρήσεων (Centre de Développement des Entreprises (CDE), και ότι υπάρχει μεγάλη ασάφεια ως προς την συνέχεια που θα δοθεί σε συμφωνίες συναφθείσες από το ΚΒΑ (CDI),

2. ότι έχει δημοσιευθεί νέο οργανόγραμμα στην θέση της Επιτροπής στο ιντερνέτ, πριν να ληφθεί οποιαδήποτε απόφαση ως προς την κατάργηση του ΚΒΑ,

3. ότι ο διευθυντής του ΚΑΕ έχει προσληφθεί χωρίς να έχει υποβάλει υποψηφιότητα και χωρίς να έχει δημοσιευθεί ανακοίνωση για την πλήρωση κενής θέσεως,

4. ότι έγινε έξωση του προσωρινού Διευθυντή του ΚΒΑ, του κ. Mbayi με την οικογένειά του (τέσσερα παιδιά εκ των οποίων τα δύο έχουν τη βελγική υπηκοότητα) και ότι επί τρία χρόνια ο κ. Mbayi δεν έλαβε καμία αποζημίωση;

Αληθεύει ο ισχυρισμός ότι ο Επίτροπος κ. Pinheiro έλαβε τον Μάρτιο του 1998 προειδοποιητική επιστολή από την συνδικαλιστική οργάνωση των διεθνών και ευρωπαίων υπαλλήλων, SFIE, σχετικά με το τελευταίο γεγονός; Έχει άραγε ενημερωθεί η Επιτροπή ως σώμα για το θέμα αυτό;

Ποία μέτρα έλαβε ή πρόκειται να λάβει η Επιτροπή προκειμένου να προλάβει την ενδεχόμενη απώλεια κύρους των ευρωπαϊκών θεσμικών οργάνων ενώπιον του Πρωτοδικείου των Βρυξελλών;

Μπορεί, τέλος, η Επιτροπή να αναφέρει σε ποίο ύψος ανέρχεται η επιδότηση που το ΚΑΕ ΑΚΕ-ΕΕ λαμβάνει από το Ευρωπαϊκό Ταμείο Ανάπτυξης από το 1995;

Απάντηση του κ. Pinheiro εξ ονόματος της Επιτροπής

(8 Απριλίου 1999)

Η δικαστική απόφαση στην οποία αναφέρεται το Αξιότιμο Μέλος δεν κοινοποιήθηκε στην Επιτροπή και φαίνεται ότι έχει ληφθεί στο πλαίσιο αντιδικίας μεταξύ του Κέντρου Βιομηχανικής Ανάπτυξης (ΒΚΑ) και ενός από τους πρώην υπαλλήλους του. Η Επιτροπή επιθυμεί να υπενθυμίσει ότι για κάθε αντιδικία μεταξύ του ΒΚΑ και των υπαλλήλων του εφαρμόζονται οι διαδικασίες που περιλαμβάνονται στον κανονισμό 1/92 του συμβουλίου υπουργών ΑΚΕ-ΕΕ, όπου διευκρινίζονται συγκεκριμένα οι σχετικοί νομικοί κανόνες. Το διοικητικό συμβούλιο του κέντρου, στο οποίο η Επιτροπή είναι μόνο παρατηρητής, δεν έχει άμεση αρμοδιότητα όσον αφορά τη διευθέτηση αντιδικιών τέτοιου είδους, αλλά ενημερώνεται τακτικά για την πρόοδο των φακέλων από τη διεύθυνση του ΒΚΑ, η οποία είναι επιφορτισμένη με την εκπροσώπηση του κέντρου στις εν λόγω υποθέσεις.

σον αφορά τις λοιπές διευκρινίσεις που ζήτησε το Αξιότιμο Μέλος, η Επιτροπή επιθυμεί να υπογραμμίσει τα ακόλουθα στοιχεία.

1. Στην εντολή που έλαβε η Επιτροπή από το Συμβούλιο τον Ιούνιο του 1998, προκειμένου να διαπραγματευτεί με τις χώρες της Αφρικής, της Καραϊβικής και του Ειρηνικού (ΑΚΕ) τους όρους της σύμβασης που θα αντικαταστήσει τη σύμβαση Λομέ, αναφέρεται η αναγκαιότητα ενίσχυσης της επίδρασης των δραστηριοτήτων του ΒΚΑ. Η προσαρμογή αυτή πρέπει να επιτευχθεί μέσω της διεύρυνσης των αρμοδιοτήτων του κέντρου και της μετατροπής του σε ένα Κέντρο για την Ανάπτυξη των Επιχειρήσεων (ΚΑΕ). Ο όρος ΚΑΕ δεν σημαίνει επομένως μια πραγματική παράλληλη διάρθρωση, αλλά την επωνυμία που θα πρέπει να λάβει το κέντρο στο πλαίσιο της μελλοντικής συμφωνίας συνεργασίας που έπεται της σύμβασης Λομέ, εάν επιτευχθεί συμφωνία μεταξύ των ευρωπαϊκών συμβαλλομένων μερών και των κρατών ΑΚΕ.

2. Το ΒΚΑ δεν είναι κοινοτικό όργανο, αλλά ένας οργανισμός διεθνούς δικαίου, ανεξάρτητος από την Επιτροπή που απολαύει διπλωματικής ασυλίας χορηγηθείσα από το Βέλγιο. Το οργανόγραμμα του κέντρου δεν αποφασίζεται από την Επιτροπή, αλλά από το διοικητικό συμβούλιο, στο πλαίσιο του οποίου τα κράτη μέλη και οι χώρες ΑΚΕ ασκούν πλήρως εξουσίες λήψης αποφάσεων. Επιπλέον, η Επιτροπή δεν φιλοξενεί στη θέση της στο διαδίκτυο τις σελίδες πληροφοριών του ΒΚΑ.

3. Οι αποφάσεις σχετικά με τις λεπτομέρειες μετατροπής του ΒΚΑ σε ΚΑΕ θα ληφθούν από κοινού μεταξύ των συμβαλλομένων ευρωπαϊκών μερών και των χωρών ΑΚΕ στο πλαίσιο της μελλοντικής συμφωνίας συνεργασίας που έπεται της Λομέ.

4. Το πρόσωπο στο οποίο αναφέρεται το Αξιότιμο Μέλος είναι ένας πρώην υπάλληλος του ΒΚΑ, ο οποίος έχει κινήσει εδώ και πολλούς μήνες μια διαδικασία διαιτησίας κατά του κέντρου. Από νομική άποψη, το πρόσωπο αυτό δεν δύναται να θεωρηθεί ως προσωρινός διευθυντής του ΒΚΑ. Στην πραγματικότητα, η διαδικασία του ορισμού της διεύθυνσης του κέντρου, και κατά συνέπεια επίσης της παύσης αυτής, εμπίπτει στην αρμοδιότητα του συμβουλίου υπουργών ΑΚΕ-ΕΕ. Το συμβούλιο αυτό διόρισε τον σημερινό διευθυντή και τον αναπληρωτή διευθυντή του ΒΚΑ το 1995, για την περίοδο μέχρι το τέλος της σύμβασης Λομέ. Το συμβούλιο υπουργών ΑΚΕ-ΕΕ δεν έλαβε καμία απόφαση παύσης της διεύθυνσης του κέντρου, αντίθετα από τις διαβεβαιώσεις του εν λόγω πρώην υπαλλήλου.

Η Επιτροπή μπορεί να διαβεβαιώσει ότι παρείχε τακτικά τις ίδιες αυτές εξηγήσεις κατά την ανταλλαγή επιστολών είτε με τους εκπροσώπους των συμμετεχόντων μερών είτε με εξωτερικούς οργανισμούς που είχαν απευθυνθεί σε αυτήν σχετικά με το εν λόγω θέμα.

Το ΒΚΑ χρηματοδοτείται από το Ευρωπαϊκό Ταμείο Ανάπτυξης και η χρηματοδότηση για την περίοδο που αντιστοιχεί στο δεύτερο χρηματοδοτικό πρωτόκολλο της σύμβασης Λομέ (1995-2000) ανέρχεται σε 72,7 εκατομμύρια ευρώ.